MINISTERSTVO ZDRAVOTNÍCTVA SLOVENSKEJ REPUBLIKY
Sekcia zdravotníckeho vzdelávania
Odbor riadenia zdravotníckeho vzdelávania

Z Á Z N A M 

z  rokovania riaditeľov stredných zdravotníckych škôl, ktoré sa uskutočnilo dňa 24.8.2006 o 10,30 hod. v Strednej zdravotníckej škole Žilina, Hlboká cesta 20.

Prítomní: podľa pripojenej prezenčnej listiny

PROGRAM
1.	Otvorenie
2.	Nové legislatívne normy vzťahujúce sa na odbornú zložku vzdelávania,
3.	Sieť stredných zdravotníckych škôl
4.	Akreditácia ďalšieho vzdelávania zdravotníckych pracovníkov
5.	Hodnotenie činnosti oddelenia metodiky a inšpekcie
6.	Príprava Koncepcie ďalšieho rozvoja zdravotníckeho školstva v rezorte   v SR na obdobie  do 2015
7.	Rôzne

k bodu 1

Pracovné rokovanie  po úvodnom uvítaní prítomných riaditeľkou školy PhDr. Emíliou Lepiešovou, PhD. otvorila a viedla generálna riaditeľka sekcie zdravotníckeho vzdelávania MZ SR PhDr. Kvetoslava Beňušová, MPH. Prítomných oboznámila s programom a organizáciou rokovania, ako aj so zoznamom predložených materiálov, ktoré riaditelia obdržali od ministerstva:
a)	publikácie -  Akreditácia ďalšieho vzdelávania zdravotníckych pracovníkov, Vzdelávanie zdravotníckych pracovníkov v SR,
b)	návrh vzorového špecializačného študijného programu pre špecializačný odbor Starostlivosť o seniorov spracovaný odborom riadenia zdravotníckeho vzdelávania v spolupráci s oddelením metodiky a inšpekcie,
c)	harmonogram aktivít oddelenia metodiky a inšpekcie  pre SZŠ na školský  rok 2006/2007,
d)	informačnú ponuku vzdelávacích aktivít Pedagogickej fakulty UK v Bratislave, ktorá zabezpečuje doplnkové pedagogické štúdium  pre učiteľov odborných predmetov na SZŠ

k bodu 2

PhDr. Slezáková informovala o legislatívnych normách vzťahujúcich  sa k odbornej zložke vzdelávania. Vyzdvihla, že v zákone 578/2004 Z.z o poskytovateľoch zdravotnej starostlivosti  v znení č.351/2005 Z.z sa otvára priestor SZŠ k realizácii špecializačného odboru v  špecializačnom študijnom programe  starostlivosť o seniorov. Uvedený špecializačný odbor je v prílohe nariadenia vlády č.322/2006 Z.z. o spôsobe ďalšieho vzdelávania zdravotníckych pracovníkoch, sústave špecializačných študijných odborov a certifikovaných pracovných činností v kategórii asistent pre povolanie zdravotnícky asistent. Určenie počtu zdravotníckych pracovníkov v rámci jednotlivých povolaní  v jednotlivých  zdravotníckych zariadeniach 	vrátane zdravotníckych asistentov určuje Vyhláška MZ SR  č. 428/2006 Z.z o minimálnych personálnych požiadavkách  na personálne  zabezpečenie a materiálno technické vybavenie jednotlivých druhov zdravotníckych zariadení. Ministerstvo zdravotníctva vydalo Smernicu MZ SR o odbornom riadení a kontrole stredných zdravotníckych škôl zo dňa 12. januára 2006, Vestník MZ SR čiastka 1-4,  v ktorej sú rozpracované riadiace a kontrolné činnosti ministerstva. MZ SR riadi a kontroluje odbornú zložku vzdelávania na SZŠ, prostredníctvom oddelenia metodiky a inšpekcie na SZU, určuje sústavu študijných odborov, zaraďuje a vyraďuje štátnu alebo neštátnu SZŠ do a zo siete. Vykonáva inšpekčnú činnosť odbornej zložky v spolupráci so štátnou školskou inšpekciou. Okrem týchto boli spomínané i ďalšie legislatívne normy, ktoré budú uverejnené na internetovej stránke ministerstva, kde stredné zdravotnícke školy budú mať vlastný portál. Zároveň informovala o pripravovaných novelizáciách súvisiacich s odbornou zložkou vzdelávania ako sú napríklad: metodický pokyn k deleniu tried na skupiny na stredných zdravotníckych školách  pri vyučovaní povinných odborných predmetov a pri praktických cvičeniach, metodický pokyn k odbornej a pedagogickej spôsobilosti učiteľov odborných predmetov na SZŠ, inováciu normatívov učebníc a  vybavenosti odborných učební, ako aj 
 zriadení odborného poradného orgánu – komisie, ktorej činnosť upraví štatút vydaný ministerstvom zdravotníctva.

k bodu 3

PhDr. Slezáková informovala o súčasnej sieti stredných zdravotníckych škôl a študijných odborov. Sieť SZŠ zostáva platná, aká bola doteraz a sieť študijných odborov je v zmysle prílohy  vyhlášky č.80/1991 Zb. o stredných školách v znení č.424/2005 Z.z. Pre zaraďovanie nových študijných odborov do siete školy pripraví ministerstvo metodické usmernenie pre jednotný postup Stredných zdravotníckych škôl, vzhľadom  na doterajšie problémy vzťahujúce sa na odbornú zložku vzdelávania, pre ktoré neboli navrhované nové študijné odbory do siete škôl zaraďované.   Po splnení  podmienok  pre  školský  rok 2007/2008 boli do siete škôl zaradené tieto študijné odbory:
a)	zdravotnícky záchranár – Rožňava, Michalovce
b)	masér – Trenčín
c)	experimentálne overovanie  v zmysle vyhlášky č.376/2005 Z.z – zubný asistent – Bratislava, Záhradnícka  od septembra 2006,
ostatné žiadosti stredných zdravotníckych škôl boli vrátené na dopracovanie.

	k bodu 4

Akreditácia ďalšieho vzdelávania zdravotníckych pracovníkov  pre špecializačný odbor starostlivosť o seniorov bude prerokovaná na septembrovom rokovaní s odbornými zástupcami SZŠ. PhDr. Slezáková informovala z hľadiska procesného postupu akreditácie, kedy je možné približne začať podávať žiadosti o akreditáciu spolu s projektom. Pri tejto príležitosti ich požiadala, aby odborné zástupkyne na septembrové rokovanie ( 25.9.2006) doniesli návrhy, námety a pripomienky k predloženému návrhu špecializačného študijného programu pre špecializačný odbor starostlivosť o seniorov, aby mohol byť už na októbrovom zasadaní Akreditačnej komisie MZ SR na  ďalšie vzdelávanie zdravotníckych pracovníkov  PhDr. Komačekovou predložený na schválenie.

k bodu 5

Hodnotenie činnosti metodiky a inšpekcie  prezentovala  PhDr. Komačeková.

K bodu 6

Generálna riaditeľka sekcie zdravotníckeho vzdelávania MZ SR prezentovala návrh prípravy Koncepcie ďalšieho rozvoja zdravotníckeho školstva v rezorte   v SR na obdobie  do 2015. Materiál bo poskytnutý na diskusiu, námety a pripomienky, ktoré by mali byť zapracované do oficiálnej verzie. Ministerstvo požiadalo Asociáciu stredných zdravotníckych škôl o koordináciu a zaslanie jednotného návrhu na ministerstvo. Pre výstup boli navrhnuté nasledovné termíny:
1.	riaditelia  zašlú návrhy  do 30. októbra 2006  na  Asociáciu SZŠ
2.	Asociácia návrhy, podnety pripomienky spracuje, zdôvodní a zašle na ministerstvo zdravotníctva do 30. novembra 2006. V prípade potreby predlženia termínu  na spracovanie podkladov prezidentka ASZŠ sa bude kontaktovať telefonicky s návrhom nového termínu zaslania materiálu.

K bodu 7

1.	Riaditeľka SZŠ Trenčín RNDr. Gugová pozitívne prijala návrh na spolupodieľanie sa  na príprave koncepcie vzdelávania zdravotníckeho školstva a návrhy, ktoré má pripravené zašle asociácii.

2.	Riaditeľ SZŠ Lučenec Mgr. Sekula žiada prehodnotiť kompetencie zdravotníckeho asistenta  v zmysle niektorých zdravotných výkonov, ktorých zoznam zašle na ministerstvo. Tento krok podporila i ASZŠ ako aj ostatní riaditelia, vzhľadom k tomu, že v zdravotníckych zariadeniach je poskytovaná zdravotná starostlivosť osobami a bez potrebnej kvalifikácie (opatrovateľky), ktoré paradoxne realizujú zdravotné výkony patriace do pôsobnosti sestry aj keď nemajú na ne odbornú spôsobilosť a zdravotnícky asistent by ich zas robiť mohol, ale nemá ich v kompetencii. 
MZ SR prisľúbilo, že sa v predmetnej veci obráti na Úrad pre dohľad nad zdravotnou starostlivosťou  so žiadosťou o pomoc pri odhaľovaní poskytovania zdravotnej starostlivosti nekvalifikovanými osobami ako aj na Európsku úniu so žiadosťou o vyjadrenie k návrhu na kompetencie po zaslaní návrhu zdravotných výkonov.

3.	PhDr. Komačeková v súvislosti s opakovanými otázkami podľa akých učebných osnov sa vyučujú všeobecnovzdelávacie predmety od niektorých riaditeľov, ako aj v súvislosti s výkonom školskej inšpekcie  nad rámec svojej pôsobnosti, pre analýzu  zaslali podľa akých učebných osnov vyučujú predmet a schvaľovaciu doložku (gymnázií, SOŠ) 					Termín : do 10 septembra 2006

4.	SZŠ Moyzesová zašle v elektronickej podobe základné pedagogické dokumenty študijného odboru farmaceutický laborant v elektronickej podobe PhDr. Komačekovej  pre inovováciu.					Termín: do 30.októbra 2006 

5.	PhDr. Komačeková požiadala riaditeľov, aby odborní zástupcovia  na rokovanie (25.9.2006)  priniesli spracované podklady jednotlivých študijných odborov na učebnice odborných predmetov:
a)	návrh na nové tituly učebníc 
b)	zoznam chýbajúcich titulov ,
c)	zoznam titulov učebníc na reedíciu eventuálne nové vydanie z hľadiska inovácie obsahu,

6.	Riaditelia žiadajú obnoviť definovanie kritérií na zdravotnú spôsobilosť pre výkon povolania v niektorých študijných odboroch, vzhľadom k tomu, že lekári odporúčajú štúdium pripravujúce na výkon zdravotníckeho povolania aj žiakom aj s komatóznymi stavmi a inými závažnými ochoreniami, pre ktoré  de facto nebudú môcť zdravotnícke povolanie, v ktorom  sa pripravujú adekvátne alebo vôbec vykonávať . Ministerstvo  zdravotníctva SR preverí možnosť obnovenia spomínaných kritérií.

7.	Generálna riaditeľka sekcie zdravotníckeho vzdelávania MZ SR informovala že,
•	zdravotnícke školy sa budú podieľať  na doškoľovaní  tzv. stredného zdravotníckeho personálu z tretích krajín (Ukrajina, Bulharsko, Rumunsko…), na úroveň vyžadovanú v SR z pohľadu Európskej únie,
•	sa pripravuje Národná stratéga  vzdelávania v  neodkladnej zdravotnej starostlivosti a v prvej pomoci, v ktorej SZŠ budú môcť participovať,
•	v prípade, že SZŠ realizujú jednorazové vzdelávacie aktivity sústavného vzdelávania, nie sú oprávnené vydať certifikát ale iba potvrdenie – vzor je uvedený na str. 55 publikácie Akreditácia ďalšieho vzdelávania zdravotníckych pracovníkov,
•	SZŠ na opakované kurzy sústavného vzdelávania potrebujú mať akreditáciu od Ministerstva zdravotníctva SR,
•	uverejnenie dokumentov ohľadom SZŠ bude na pripravovanom vstupe web. stránky MZ SR,
•	prijímanie poplatkov za aktivity sústavného vzdelávania podľa vyhlášky č.31/2006 Z.z.  o výške úhrady  zdravotníckeho pracovníka za ďalšie vzdelávanie je možné, ak SZŠ získa ako rozpočtová organizácia súhlas na podnikateľskú činnosť od zriaďovateľa,
•	vyhláška MZ SR  č. 428/2006 Z.z o minimálnych personálnych požiadavkách  na personálne  zabezpečenie a materiálno technické vybavenie jednotlivých druhov zdravotníckych zariadení je záväzná pre poskytovateľov zdravotnej starostlivosti pod hrozbou sankcie podľa zákona č.578/2004 Z.z. o poskytovateľoch,
•	je vhodná príprava svojich pracovníkov z pohľadu tvorby projektov na čerpanie eurofondov (ESF) cez operačný program vzdelávanie v období najmä rokov 2007-2013,
•	MZ SR preverí a v prípade potreby legislatívne ošetrí problematiku tzv. integrovaných študentov z hľadiska potrieb SZŠ.

Spracovala:
PhDr. Zuzana Slezáková, PhD.,MPH

Overila:
PhDr. Kvetoslava Beňušová, MPH
Generálna riaditeľka 
Sekcia zdravotníckeho vzdelávania 

Prezenčná listina